
HANPO 
PALEMBANG 24 JUNI 1938 TAON KA 8


dan revalorisatie dari perak haroes
dipahamken oleh satoe sub-com¬
missie speciaal dari monetaire
commissie. Kakoeatan membeli
dari bilang ratoes millioen orang
di semoea negri industrieel ter¬
sangkoet sanget dalem ini oeroe¬
san".
Lebih djaoe ia tambahken ba¬
hoea panoendahan perang militair
sama Japan boekannja panoenda¬
han perang politiek dan djoega
tida djadi panoendahan perang
politiek sabegitoe lama laskar
Japan masi doedoeken Manchurye.
Sasoeatoe pamerentah Tiongkok,
jang dalem ini keadahan bikin
perdjandjian sama Japan, aken
digoeling dalem tempo 24 djam.
Volkenbond telah kaloearken
vonnis moreel tentang Japan,
maka djoega ada kawadjibannja
Volkenbond aken ambil tindakan-
tindakan jang pantes berhoeboeng
dengen itoe.
Djepang, pemboycottan dan
dan Conferentie economie
doenia.
Londen, 19 Juni (Aneta-Iwa¬
ki) Japan sampe sekarang be¬
lon dapet kepastian, apa ia
aken madjoeken atawa tida pa¬
da Conferentie econimie doenia
soeal larangan memboycot. Ta¬
pi dirasa Japan tida aken ber¬
boeat begitoe.
Pikiran begitoe oleh Japan
didasarken
atas doea alesan,
jaitoe:
1.
Memang gampang boeat
mengarti,
bahoea larangan
boycot ada perloe. Tapi boeat
Japan ini soeal mempoenjai si¬
fat speciaal, begitoe soelit,
hingga tida gampang dipetjah¬
ken.
2.
Pemboycottan
Tionghoa
soeda tentoe ada pemboycottan
paling heibat boeat
Japan.
Soeatoe
orang,
jang taoe
sedikit
atawa
banjak pri¬
hal keadahan doenia, aken me¬
ngarti, bahoea perhoeboengan
antara Tiongkok dan Japan ada
laen sekali dari pada perhoe¬
boengan antara laen-laen negri.
Pemboycottan Tionghoa moes¬
ti diberesken dengen langsoeng
antara Tiongkok dan Japan,
lantaran ini soeal dibikin soesa
oleh kasoekeran politiek.
De¬
ngen larang begitoe sadja pem¬
boycottan, Japan tida aken bi¬
sa toetoep karoegian jang
ia
soeda dapetken.
Dirasa Burggraaf Ishii, pe¬
mimpin dari delegatie Japan di
Londen, aken dikasi instructie
begitoe.
Perkara boenoe Yang
Hsing Fu.
Shanghai, 20 Juni (Spec. dienst).
Koetika coroner (ambtenaar toe¬
kang preksa mait) preksa maitnja
Yang Hsing Fu jang matidiboenoe,
jang menjaksiken ada banjak se¬
kali, semoea staf dari Central Re¬
search Institute di Nanking oleh
Tsai Yuan Pei dititahken dateng di
sini. Tsai terangken bahoea ia tida
maoe njataken opinie sampe nanti
soeda didapet djawaban dari pame¬
rentah.
Yu You Jen telah dateng tengok
maitnja orang jang terboenoe dan
menangis keras. Njonja Sung Ching
Ling terangken, pada sabelonnja
Yang Hsing Fu diboenoe, orang-
orang dari persariketan perlin¬
doeng hak rahajat memang telah
dapet banjak soerat antjeman ge¬
lap, sekarang Yang telah djadi
korban jang pertama. (S.P.)


INDONESIA


SATOE INDUSTRIE BAROE.
Tentang plan-plannja N. V.
boeat oesahaken melkcentrales di
Indonesia, di Bandoeng goena
berdiriken satoe fabriek soesoe
blik dan permintahan pada pame¬
rentah boeat satoe pindjeman
besarnja f 57.000.—. dengen rente
5 pCt., „Nieuws" kabarken sebagi
brikoet:
Vergadering dari aandeel hou¬
ders pada tanggal 30 April dalem
principe soeda ambil poetoesan
boeat berdiriken satoe fabriek soe¬
soe blik.
Boeat itoe permintahan pindje¬
man pamerentah anggep moesti
tolak, lantaran oewang negri tida
mengidjinken.
Peroesahan sampi peres, terga¬
boeng dalem ini melkcentrale di
Bandoeng setiap harinja mempoe¬
njai kalebihan voorraad soesoe
kira kira 5000 liter tiap hari dan
soesoe ini tida bisa didjoeal.
Sedeng itoe plan plan soeda da¬
petken toendjangan baekan sedikit
oleh poetoesannja New. Ind.
Metaalwaren dan Emballagefa¬
briek di Kendal Pajak deket Ma¬
lang, boeat toendjangan mana
soeda dibikin soerat menjoerat
lamanja doea taon boeat berdiri¬
ken fabriek mana bakal berdiri di


Tjikoedapeteuh Bandoeng. Boeat
pembikinan ini fabriek telah diti¬
tahken architect-aannemer, toean
G. J. Bel.
OEROESAN PENGANGKOE¬
TAN DI SEBLAH TIMOER.
Dalem Volksraad belon selang
begitoe lama telah didesek boeat
adaken satoe commissie jang
terdiri dari anggota - anggota
Volksraad jang selidiki politiek
pengangkoetan berhoeboeng de¬
ngen kaperloean economie di Ce¬
lebes.
Pamerentah sekarang ada ber¬
taoeken, economische commissie
lagi oeroes itoe penjelidikan hing¬
ga itoe commissie jang dimaksoed¬
ken tida perloe diangkat. Tjoema
pamerentah djandjiken boeat minta
advies pada commissie penganga¬
koetan di laoet.
Berhoeboeng dengen ini, pada
commissie jang terseboet blakangan
dititahken boeat selidiki penga¬
roehnja perlajaran dan perdaga¬
ngan ka Tiongkok dan Japan serta
ka pasisir Barat dari Amerika,
dengen saoemoemnja di Pacific.
terhadep pada pengangkoetan di
Indonesia.
Menjamboeng ini, haroes dise¬
lidiki pelatoeran apa haroes diam¬
bil, oepama prihal pengangkoetan
dengen langsoeag dari Celebes
Oetara dan dari daerah-daerah di
seblah Timoer. Achirnja moesti
diselidiki pelatoeran apa haroes
diambil boeat meringanken pe¬
ngangkoetan.
Commissie jang tersangkoet
pada baroe ini telah bikin perte¬
moean boeat bitjaraken advies
jang bakal dimadjoeken pada pa¬
merentah. (S.H.).
ITOE PEMBOENOEHAN DI
DJEMBER.
Tentang itoe pemboenoehan
atas dirinja istri dari djaksa di itoe
kota, bisa dikabarken lebih djaoeh,
sala satoe orang jang didoega
djadi pemboenoehnja, telah di¬
tangkep di bilangan Modjokerto
dan sasoeda didenger dengen
bengis, achirnja itoe orang me¬
ngakoe, ia ada toeroet ambil
bagian dalem itoe pemboenoehan
jang kedjem.
Tetapi boekannja ia sendiri
jang menikem itoe korban hingga
mati, hanja iapoenja kontjo, ia
melaenken pegangin itoe korban
waktoe disembeleh.
Politie sekarang masi tjari itoe
pemboenoeh. „I.C." dapet kabar,
itoe korban djoega dirampok
oewangnja sadjoemblah 3000 roe¬
piah.
Sampe dimana benernja ini
kabar, tida bisa diketahoei, kerna
politie tida maoe kasi katerangan
aken goenanja pengoesoetan.


PERKARANJA DR. SOEKI-
MAN.
Sebagimana baroe ini diwarta¬
ken, toean Basoek i,
aandeel¬
houder dari
Drukkerij Moeslim
Indonesia,
telah menoentoet
toean-toean Dr. Soekiman dan
Soetikno, djoega berhoeboeng
dengen conflict P. P. P. H. toean
Tjokroaminoto menoentoet itoe
dokter bersama toean Soewito
Prawirohardjo. Itoe perkara moes¬
tinja kemaren dipreksa oleh land¬
raad di Djocjakarta, tapi lantaran
toean Soetikno tida kataoean ada
dimana dan toean Soewito tida
moentjoel, begitoepoen Dr. Soe¬
kiman tjoema kirim iapoenja
pembela Mr. Soemardi, itoe per¬
kara dimoendoerken boeat jang
pertama tg. 11 Juli dan jang ka¬
doea tg. 18 Juli.
Publiek jang ingin saksiken
itoe pemimpin di depan hakim
djadi katjele. (K.P.)
NORMAALSCHOOL DI DJA¬


WA-TENGAH.
Berhoeboeng dengen reorgani¬
satie dari onderwijs Priboemi
jang rendah, hingga banjak seko¬
lah didjadiken sekolah rajat maka
banjak goeroe Indonesier djadi
kalebihan.
„Loc." bisa kabarken, dalem ini
taon tida aken ditrima poela
moerid moerid boeat sekolah goe¬
roe. Berbagi bagi klas jang masih
ada bakal digaboeng satoe sama
laen sedeng bebrapa normaal¬
school aken ditoetoep sama sekali.
Antara laen moelai tanggal 1
Juli normaalschool boeat moerid-
moerid lelaki di Solo aken ditoe¬
toep dan normaalschool
dari
Mohammadijah aken dipindah ka¬
itoe gedong, samentara moerid-
moerid dari sekolahan jang bakal
ditoetoep dipindah ka normaal¬
school di Salatiga dan sebagian di
Poerwokerto.
Djoega dalem kalangan onder¬
wijs particulier diadaken perhima¬
tan. Antara laen normaalscholen
Katholiek
di Moentilan
dan
Ambarawa bakal digaboengken


djadi satoe di Ambarawa.
PERSAINGAN JAPAN TER¬
HADEP
PADA INDUSTRIE
PRIBOEMI.
Beroelang-oelang kita
bisa
kabarken prihal kemadjoean jang
didapet dalem bebrapa taon paling
blakang
oleh industrie tenoen
Priboemi, kamadjoean mana se¬
bagian didapet atas kagiatannja
ambtenaar-ambtenaar jang beker¬
dja pada kantoor consulatie kera¬
djinan di Djocja.
Satoe
katja jang gelap dalem
kemadjoean lebih djaoeh adalah
itoe harga-harga jang kliwat ren¬
dah dari barang-barang bikinan
Japan.
Betoel tenaga Indonesir
terkenal
moerah tetapi dengen
harga-harga dumping, marika tida
bisa bersaing.
Boeat terangken ini, „A.H."
oendjoeken angka-angka seperti
berikoet:
Kaen
loerik jang terbikin di
sini
didjoeal dengen harga 30
sampe
55
cent per satoe elo
sedeng
barang bikinan Japan
didjoeal dengen harga 8 sampe 20
cent per elo.
Sarong
bikinan Indonesia di¬
djoeal dengen harga 150 sampe
300
cent per potong, edeng
bikinan Japan melaenken berharga
17 1/2, sampe 175 cent.
Kaen poeti (lena) dari Indone¬
sia didjoeal dengen harga 45 cent
sedeng dari Japan 25 cent.
Orang
bisa njataken sendiri
perbedahan ada terlaloe besar


aken bisa dibikin persaingan.
Berhoeboeng dengen ini, kita
tjari katerangan apa dumping
dari Japan ada membawa penga¬
roeh lebih djaoeh pada kema¬
djoeannja industrie
tenoen di
Japan tetapi ini pertanja'an bisa
disangkal.
Dari sini bisa ditarik pendape¬
tan, barang bikinan Japan soeda
bisa reboet pasar antara golongan
pendoedoek
jang paling miskin
sedeng barang bikinan Indonesia
masi belon bisa dapet pasar antara
golongan pendoedoek jang lebih
mampoe.
Dalem daerah Djocja sekarang
ada beratoes prabot tenoen, bi¬
kinan Priboemi sendiri dan di
sampingnja ada 200 prabot biki¬
nan Bandoeng.


PENANGKEPAN DI ANTA¬
RA ORANG2 TIONGHOA.
Menjamboeng kabar kawat
tentang penangkepan pada bebra¬
pa orang Tionghoa di Soerabaja
jang ditoedoe siarken angen-angen
communisme, lebih djaoeh „Pew.
Soer." kabarken sebagi berikoet
P.I.D. dari politie di Soerabaja
kemaren [19 Juni] telah lakoeken
bebrapa penangkepan pada dirinja
orang-orang Tionghoa, jang kata¬
nja ditoedoeh menjiarken pikiran
atawa angen angen communisme.
Soeda sadjek bebrapa boelan
di kalangan pendoedoek Tionghoa
totok ada tersiar orgaan dalem
bahasa Tionghoa jang maksoed
isihnja jalah propaganda commu¬


nisme. Orang sadjek itoe belon
taoe siapa jang siarken dan politie
selaloe oesoet.
Ini pamflet teroetama disiarken
di antara orang orang jang ter¬
peladjar dari itoe golongan.
Pengoesoetan, jang dilakoeken
sadjek ampat boelan sampe seka¬
rang, telah lever bebrapa penang¬
kepan jang terdjadi kemaren, boe¬
kan sadja di Soerabaja, tapi djoe¬
ga di Malang.
Laen dari itoe politie telah da¬
petken boekti-boektinja.
Penangkepan di sini.
Menoeroet kabar tentang pe¬
nangkepan di sini telah terdjadi
sebagi berikoet:
Pagi djam 6 kemaren P.I.D.
soeda dateng di gedong sekolahan
Hwa Kiauw
Siauw Hak di
Boengoeran, dimana toean Chang
Tze Hsieng lantes dibawa oleh
politie. Sabelonnja ka hoofdbureau
lebih doeloe mampir di hotel
Liberty. Bongkaran boeat ambil
barang barangnja itoe toean.
Kabarnja toean Chang telah
ditanja apakah ia soeda pernah
dateng di Medan dan satelah
seleseh penanja'annja dan toean
Chang tida taoe dateng di Medan
ia lantes dimerdikaken kombali.
Djam 7 pada itoe pagi djoega
politie dateng di TiongkokLie Hak
di Sidodadi dari mana njonja Pu¬
Yen Hwie, kepala goeroe, telah
dibawa dengen barang barangnja
jang sakira ada baek boeat boekti,
ka hoofdbureau.
Atas pertanja'an politie, njonja Pu


tida merasai bikin corresponden¬
tie dan tida kenal dengen kepala
communist di Tiongkok dan djoega
idem di Philippina. la menerang¬
ken poela jang 15 taon ia berada
di sini. Djam 12 siang itoe njonja
goeroe dimerdikaken kombali.
Poen pada itoe njonja ada
ditanja apakah ia kenal dengen
saorang goeroe nama Huang di
Malang dan tiga poeloe orang
laennja jang terkenal dan telah
tertjatet oleh politie. Djoega atas
ini pertanja'an, njonja Pu me¬
njangkal.
Di Kertopaten kemaren
pagi
politie dateng di roemah
per¬
koempoelan Lan Sing Yen Chiu
Seh.
Dari sitoe ada dibawa 17 orang
dengen pakean dan boekoe-
boekoenja, tapi kamoedian di
antaranja tjoema ditahan 5 orang
sadja.
Di Bongkaran politie koendjoe¬
ngi tempat pendjoealan kopi
miliknja toean Go Tjoe Ban dan
djoega tempat toekang portret
di deketnja. Dari sitoe ada di¬
bawa ka hoofdbureau 5 orang.
Kabarnja itoe orang - orang
satelah seleseh
ditanja, lantas
dimerdikaken.
Penangkepan di Malang.
Ada didenger dari T.H.H.K.
di sana kemaren ada ditangkep
doea orang goeroe.
Sama sekali di itoe tempat
ada ditahan tiga goeroe lelaki
dan 1 goeroe prampoean.
Djoega dibeslag banjak barang
barang boekti [Pew. S.]


Elite Bioscope 16 Ilir
Perkakas Film BITJARA „ZEISS IKON" soeara jang paling DJEMPOL TERANG SEKALI dan ZUIVER
Maen doea kali pertama djam 6,30 dan ka 2 djam 9.
Malem Minggoe dan Senen tgl. 24 dan 25 Juni 
Pertoendjoekan besar dan loear biasa!
100 pCt. Bitjara Blanda jang terang sekali.
Djago jang gagah berani mati, katjintaan publiek penonton sedari film bisoe
HARRY PIEL
(JANG TERKENAL IA POENJA


NEKAT)
DALEM FILM BAROE:


„De Onbekende Passagier“
(Penoempang Machine terbang Roesia)
Satoe film 100 pCt. bitjara Belanda, jang gampang sekali di mengarti oleh orang-orang jang bisa 
BITJARA BLANDA.
KARANGAN: WERNER SCHEFF.
HOOFDROL:
HARRY PIEL
Maria Solveg
d.I.l.


Film pertama jang 100 pCt. bitjara Blanda
jang dibikin dengan LOET C. BARN-
STEYN poenja systeem [satoe pendapetan
baroe dinegri Belanda] jang bikin gemper
dan heran doenia, oleh itoe pendapetan ba¬
roe.
Perdjalanan masin terbang ada masinnja
JUNKER. F 13 — dan parachute ada mo¬
delnja Heinicke.
HARRY PIEL poenja film tentoe tiap-
tiap orang soekain, sebab permaenannja
loear biasa — mengheranken — menakoetken
—ngeri jang bikin mata tertoetoep-terboeka
—dan boeloe badan berdiri-tapi penoe
pengalaman jang menarik, jang bikin orang
ketawa-pertjinta'an, tentoe jang paling
pertama.
Lantaran ini film, Harry Piel poenja nama
djadi di poentjak doenia film letaknja, dan
djadi boeah pembitjara'an orang setiap hari,
lantaran keberaniannja, dan oerat-oeratnja
jang seperti wadja d.l.l. jang bikin ini pro¬
gramma penoe kaloe semoea ditjeritaken.
























































































































































































































